text: Психозавоите на д-р Стрейндж (видео) - Площад Славейков
  Психозавоите на д-р Стрейндж (видео)
  Първи трейлър на "Доктор Стрейндж в мултивселената на лудостта"
  В мултивселената съществуват различни версии на Доктор Стрейндж. Снимка: Стопкадър от видеото
  Скок в мултивселената на лудостта предстои във втория "Доктор Стрейндж", става ясно от първия трейлър на марвелската продукция. В "Доктор Стрейндж в мултивселената на лудостта" Бенедикт Къмбърбач се завръща към ролята си на Стивън Стрейндж – неврохирург, чийто живот се преобръща, когато губи чувствителността на ръцете си, но овладява магия, достъпна за малцина на Земята.
  Трейлърът на "Мултивселената…" загатва за непозната на зрителя страна на доктора.
  "Не прави това заклинание – предупреждават Стрейндж, докато около него се носи унищожен град. – Твърде е опасно. Мултивселената е концепция, за която знаем плашещо малко."
  Идеята за мултивселената бе загатната в последния "Спайдърмен", където Стрейндж инцидентно отвори портали към други измерения и даде път на няколко злодеи към Земята. В опит да възстанови баланса на планетата в предстоящия филм, докторът ще потърси помощта на Алената вещица Уанда (Елизабет Олсън). Следват сцени, които изтъкват лудостта на множеството вселени и зрителят остава с впечатлението, че Стрейндж има и тъмна страна, отбелязва "Холивуд Рипортър".
  Продукцията на терен на "Доктор Стрейндж в мултивселената на лудостта" приключи още през пролетта, но през ноември стана ясно, че "Марвел" иска презаснемане на някои сцени. Причината не се споменава, но процесът ще продължи до последните дни на годината в Лос Анджелис.